b'\n_START_ARTICLE_\nStari Grad\n_START_SECTION_\nGradska naselja\n_START_PARAGRAPH_\nPet naselja pripada gradu Stari Grad (stanje 2006.), to su: Dol, Rudina, Selca kod Starog Grada (Sielca), Stari Grad (Stori Grod) i Vrbanj (Varbonj)._NEWLINE_Samo naselje Stari Grad \xc4\x8dine predjeli Bori\xc4\x87, Ivanje Gomile, Njiva, \xc5\xa0iberija, Molo Selo, Dolci, Priko i u\xc5\xbea gradska jezgra. Naselje se \xc5\xa1iri prema Dubokoj, Budinjcu, Star\xc4\x8du i prema vrhu brda Glavice._NEWLINE_U gradu Starom Gradu \xc4\x8detiri su izborna mjesta: u osnovnoj \xc5\xa1koli (za sjevernu stranu), u Hrvatskoj \xc4\x8ditovnici (za ju\xc5\xbenu stranu), u selu Dolu i u selu Vrbanju (Varbanju).\n_START_SECTION_\nZemljopisni polo\xc5\xbeaj i svojstva\n_START_PARAGRAPH_\nNalazi se na zapadnom dijelu otoka Hvara, na dnu Starogrojske uvale (Starogruoj\xc4\x8dice), na 43\xc2\xb010\' sjeverne zemljopisne \xc5\xa1irine i 16\xc2\xb035\' isto\xc4\x8dne zemljopisne du\xc5\xbeine._NEWLINE_Ukupne je povr\xc5\xa1ine 55 \xc4\x8detvornih kilometara.\n_START_SECTION_\nPovijest\n_START_PARAGRAPH_\nStari Grad je dana\xc5\xa1nje opisno ime za anti\xc4\x8dki starogr\xc4\x8dki grad Faros utemeljen na po\xc4\x8detku 99. anti\xc4\x8dke Olimpijade, tj. 384. godine prije Krista. Pretpostavlja se da su ga utemeljili gr\xc4\x8dki doseljenici s otoka Parosa u Egejskom moru._NEWLINE_Po povjesni\xc4\x8darskim pretpostavkama, mogu\xc4\x87e je da je zbog vrlo povoljnog smje\xc5\xa1taja ondje postojalo i neko starije ilirsko naselje, ali povijesni izvori pouzdano potvr\xc4\x91uju da je utemeljenjem grada Farosa po\xc4\x8dela urbana civilizacija u hrvatskim krajevima i da je Faros, nakon Isse, najstariji grad na tlu Hrvatske.  _NEWLINE_Od osnutka Hvarske biskupije 1147. pa sve do osnivanja Novoga grada Hvara, 1278., na mjestu dana\xc5\xa1njeg Starog Grada bilo je i njeno sjedi\xc5\xa1te, odnosno, biskup je stolovao u Starom Gradu._NEWLINE_Bio je dijelom starohrvatske dr\xc5\xbeave. Nekoliko je stolje\xc4\x87a proveo pod mleta\xc4\x8dkom vla\xc5\xa1\xc4\x87u pod kojom je bio sve do Napoleonovih osvajanja. Bio je dijelom Ilirskih provincija. Nakon pada Napoleona, dijelom je Habsbur\xc5\xa1ke Monarhije, a nakon austro-ugarske odnosno hrvatsko-ugarske nagodbe na\xc5\xa1ao se u austrijskom dijelu Austro-Ugarske, pokrajini Dalmaciji u Trojednoj Kraljevini Hrvatskoj, Slavoniji i Dalmaciji. Nakon prvog svjetskog rata bio je nekoliko godina pod talijanskom okupacijom, od 1918. do 1921. godine. _NEWLINE_Nakon razgrani\xc4\x8denja do\xc5\xa1ao je u Kraljevinu SHS. Bio je dijelom Primorske banovine i poslije Banovine Hrvatske. Politi\xc4\x8dki je u to vrijeme u Starome Gradu vrlo jak bio HSS. U to su vrijeme djelovale njegove organizacije Selja\xc4\x8dka sloga, Selja\xc4\x8dka za\xc5\xa1tita i Hrvatsko srce. _NEWLINE_U NDH bio je upravno dijelom velike \xc5\xbeupe Cetine, kotara Hvara, u dijelu NDH koji je bio pod okupacijom fa\xc5\xa1isti\xc4\x8dke Italije. _NEWLINE_Nakon Drugog svjetskog rata dijelom je NR/SR Hrvatske. \xc5\xa0irenjem prema sjeveru preko parka Vorbe Stari Grad spojio se je s Molim Selom koje je danas gradska \xc4\x8detvrt. Osamostaljenjem Hrvatske i Stari Grad postaje dijelom samostalne _NEWLINE_Hrvatske. Velikosrpska agresija nije zaobi\xc5\xa1la ni Stari Grad: JNA je dvaput (7. studenoga 1991.) bombardirala obli\xc5\xbenju poljoprivrednu zra\xc4\x8dnu luku bombama i raketama, pri \xc4\x8demu je o\xc5\xa1te\xc4\x87en jedan manji zrakoplov i pista.\n_START_SECTION_\nStanovni\xc5\xa1tvo\n_START_PARAGRAPH_\nHrvati su autohtoni i ve\xc4\x87inski stanovnici ovog grada. Sebe zovu Starograjanima/Starogruojkama, a postoji i oblik Paizanin/Paizonka.\n_START_SECTION_\nPopis 2011.\n_START_PARAGRAPH_\nPrema popisu stanovni\xc5\xa1tva iz 2011. godine, grad Stari Grad ima 2.781 stanovnika. Ve\xc4\x87ina stanovni\xc5\xa1tva su Hrvati s 95,65%, a po vjerskom opredjeljenu ve\xc4\x87inu od 88,53% \xc4\x8dine pripadnici katoli\xc4\x8dke vjere.\n_START_SECTION_\nKretanje stanovni\xc5\xa1tva\n_START_PARAGRAPH_\nPrirodno mu gravitiraju idu\xc4\x87a naselja: Dol (lokalno: Duol), Selca kod Starog Grada (lokalno: Sielca), Rudina, Vrbanj (lokalno: Varbuonj), Svir\xc4\x8de.\n_START_SECTION_\nNarje\xc4\x8dje\n_START_PARAGRAPH_\nStanovnici govore \xc4\x8dokavskim (nije pogrje\xc5\xa1ka - \xc4\x8dokavski je vrsta \xc4\x8dakavskog) narje\xc4\x8dja ikavskog govora hrvatskog jezika._NEWLINE_No, ne treba zaboraviti da po starogrojsku upitna re\xc4\x8denica glasi \'\xc4\x8ca si rekal?\' a ne \'\xc4\x8co si rekal?\', tako\xc4\x91er \'\xc4\x8ca je danas za obid?\' a ne \'\xc4\x8co je danas za obid?\'\n_START_SECTION_\nGospodarstvo\n_START_PARAGRAPH_\nU drugoj polovici 19. stolje\xc4\x87a, Stari Grad je imao nekoliko brodogradili\xc5\xa1ta. Njihovom poslovanju je do\xc5\xa1ao kraj \xc5\xa1irenjem parobrodarstva u svjetskom pomorstvu._NEWLINE_Svojevremeno je djelovala i tvornica tjestenine, mlin (vjetrenja\xc4\x8da!)..._NEWLINE_U Starom Gradu djeluje i vinarija, a nekad je djelovao i pogon od "Jugoplastike".\n_START_SECTION_\n\xc5\xa0port\n_START_PARAGRAPH_\nU gradu se nalazi sjedi\xc5\xa1te HSDPa. Europsko prvenstvo u daljinskom plivanju koje je odr\xc5\xbeano 1989. u Starom Gradu je prvo slu\xc5\xbebeno natjecanje u daljinskom plivanju u svijetu uop\xc4\x87e pod okriljem FINA-e i LEN-a. U listopadu 1977. godine osnovan je Odbor za daljinsko plivanje Jugoslavije kao stalno radno tijelo u okviru Pliva\xc4\x8dkog saveza Jugoslavije, a u travnju 1978. Odbor za daljinsko plivanje u okviru Pliva\xc4\x8dkog saveza Hrvatske. Sjedi\xc5\xa1te oba Odbora je bilo u Starom Gradu. _NEWLINE_U gradu je nekad djelovalo vi\xc5\xa1e nogometnih klubova (kao \xc5\xa1to su "Zrinski", "Grumen", "Val"...), ali nakon Drugog svjetskog rata ostao je samo HNK Jadran._NEWLINE_U gradu djeluje i vaterpolski klub "Faros", koji je 1979.g. ostvario svoj najve\xc4\x87i uspjeh, tj. osvojio prvenstvo Hrvatske time stekav\xc5\xa1i pravo nastupa u 2. saveznoj diviziji tada\xc5\xa1nje Jugoslavenske vaterpolske lige. Od 2010., Stari Grad ima i svoj vaterpolski "Final four", u kojem sudjeluju mjesni sastavi, podijeljeni na kvartove (Grod, Priko, Molo Selo, Lucica) ._NEWLINE_U gradu djeluje i \xc5\xa0RD \xc5\xa0arag, \xc5\xa1portsko-ribolovno dru\xc5\xa1tvo, i JK Helios, jedrili\xc4\x8darski klub._NEWLINE_Koncem kolovoza, Stari Grad je doma\xc4\x87inom Faros maratona, me\xc4\x91unarodnog prvenstva Hrvatske u daljinskom plivanju._NEWLINE_Odr\xc5\xbeava se navigacijska regata krsta\xc5\xa1a Faros Maraton. Ruta regate je Split \xe2\x80\x93 Stari Grad \xe2\x80\x93 Split. Poznata je i kao Starigradska regata, Jedrili\xc4\x8darski Faros maraton te Faros maraton regata.\n_START_SECTION_\nCaulerpa taxifolia\n_START_PARAGRAPH_\nNa ju\xc5\xbenoj je obali zaljeva 1994. otkrivena prva kolonija u Jadranu alohtone alge Caulerpe taxifolije. U tom dijelu zaljeva je, u cilju sprje\xc4\x8davanja \xc5\xa1irenja alge, uvedena zabrana sidrenja i ribolova.'